‘તમારા બંનેનું રૂટ તો એકસરખું છે...’ નાક પર સરકાવેલા ચશ્માની ઉપરથી નજર તાકીને પાદરીએ જેમ્સ તેમજ વિલી તરફ વારાફરતી આંગળી ચિંધીને કહ્યું, ‘તમે બંને વિક્ટર મૅક્લિનના વંશજો છો, પણ બંનેની બ્રાન્ચ અલગ છે..’ ‘યાહ...’ વિલી કશું સમજે એ પહેલાં જેમ્સે જ જવાબ આપી દીધો, ‘ધેટ આઈ નો... મારૂં તો સોળ પેઢી સુધીનું ફેમિલી ટ્રી મને કંઠસ્થ છે, પણ મિ. વિલિયમ કઈ બ્રાન્ચથી અલગ પડે છે તેનો મને ખ્યાલ નથી.’ પછી તેણે પાદરીનો હાથ કોણી પાસેથી પકડીને સહેજ ધીમા અવાજે કહ્યું, ‘આઈ અફ્રેડ હી ઈઝ ફ્રોમ ધેટ...’ ‘યસ...’ પાદરીએ અડધેથી જ તેનું વાક્ય અટકાવીને ડોકું ધૂણાવ્યું. ચશ્મા ઉતારીને તે ટેબલની સહેજ નજીક આવ્યો. બે મજલાના મકાન જેટલી ઊંચી છત ધરાવતા વિશાળ ઓરડાની છત પર મઢેલાં રંગીન કાચમાંથી ચળાઈને આવતાં અજવાળા તળે તેણે પાકાં પૂંઠાનો વજનદાર ચોપડો વિલી તરફ સરકાવ્યો અને લાગલું જ પૂછી લીધું, ‘તને કંઈ ડરામણાં સપનાં આવે છે?’ (ક્રમશઃ)